留簡伯俊
作者：范成大
朝代：宋

paragraphs: 我昔賦遠遊，萬里無親朋。
惟君同懷抱，相從共茵憑。
踰嶺穿瘴茅，捫參倚枯藤。
隨行一瓶鉢，澹如雲水僧。
火馳炎熱場，見此玉壺冰。
東歸常愧君，無力相引繩。
長材屈小邑，果以循吏稱。
豈不有薦墨，翩然支郡丞。
五溪在何許，水駛山崚嶒。
漫仕不擇地，摶扶笑鯤鵬。
獨有故意長，問疾訪姜肱。
亹亹談昨夢，一一記吾曾。
中年畏離別，況我雪鬅鬙。
此意君自解，少留對青燈。